**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.12.2018, ora 08.00 – 02.12.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.12.2018, ora 7.00**

**RÂURI**

**Debitele au fost** **în scădere.**

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele Suceava, Moldova, pe cele din Dobrogea şi mai mici (10-30% din mediile multianuale lunare) pe râurile din bazinele hidrografice: Iza, Tur, Crasna, Barcău, Crișul Negru, Bârlad, unii afluenți ai Someșului (Sălăuța, Șieu, Ilișua, Lonea, Fizeș, Lăpuș), unii afluenți ai Crișului Alb (Bănești, Sighișoara, Cigher), unii afluenţi ai Mureșului (Comlod, Secaș, Râul Mare), Moravița, bazinul mijlociu și inferior al Oltului și bazinele superioare ale Argeșului și Ialomiței.

Formațiunile de gheață (gheață la maluri, năboi, pod de gheață) prezente pe majoritatea râurilor din țară au fost în extindere și intensificare.

Predomină podul de gheață pe râurile din bazinele hidrografice: Iza, Someșul Superior, Oltul superior, Bârlad și Jijia.

Curge năboi (zăpadă îngheţată în albie) pe cursurile superioare ale Mureșului, Târnavei Mari, Oltului și Prutului, cursurile inferioare al Vedei și Trotușului, cursurile mijlocii ale Siretului și Sucevei, pe Ialomița și afluentul sau Ialomicioara, pe Bistrița și afluentul său Neagra.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în scădere**, exceptând râurile din sudul și sud-vestul țării, unde vor fi staționare.

Formaţiunile de gheaţă (gheaţă la mal, năboi, pod de gheaţă) existente pe majoritatea râurilor din țară vor fi în intensificare și ușoară extindere.

Se vor menține curgerile de năboi existente pe râurile din nordul și centrul țării și podurile de gheață existente pe râurile din bazinele hidrografice: Iza, Someșul Superior, Oltul superior, Bârlad și Jijia.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 01-02.12.2018 **a fost în creştere, având valoarea de 3100 m3/s**, sub media multianuală a lunilor **noiembrie (4650 m3/s)** şi **decembrie (5200 m3/s).**

În aval de Porţile de Fier debitele au fost în creștere pe sectorul Gruia – Vadu Oii și relativ staționare pe sectorul Brăila – Tulcea.

**Debitul la intrarea în ţară** (secţiunea Baziaş) **va fi** **în creştere (3300 m3/s).**

În aval de Porţile de Fier debitele vor fi în creştere pe sectorul Gruia – Galaţi şi relativ staţionare pe sectorul Isaccea – Tulcea.

**2.** **Situaţia meteorologică în intervalul 01.12.2018, ora 08.00 –02.12.2018, ora 06.00**

**În ţară,** vremea a rămas deosebit de rece, geroasă dimineața în Maramureș, Transilvania, Moldova, Muntenia și pe suprafețe mici în celelalte regiuni, iar noaptea în Moldova și izolat în Oltenia, Muntenia și Transilvania. Temperaturile maxime au fost cuprinse între -7 grade la Suceava și 2 grade la Moldova Nouă. Cerul a fost mai mult senin în prima parte a zilei, din orele amiezii a început să se înnoreze treptat în vestul țării, iar noaptea parțial și în regiunile sudice și centrale. Vântul a suflat slab și moderat, cu unele intensificări pe crestele montane. Stratul de zăpadă s-a menținut local în estul și sudul teritoriului, precum și la munte, iar la ora 20.00 măsura până la 21 cm în zona montană (Ceahlău Toaca), 19 cm în Moldova (Suceava), 17 cm în Oltenia (Bechet), 12 cm în Muntenia (Zimnicea) și 4 cm în Dobrogea (Adamclisi și Medgidia). La ora 06 se înregistrau valori termice cuprinse între -17 grade la Joseni, Toplița și Rădăuți și 1 grad la Moldova Nouă. A fost ceață asociată cu depunere de chiciură, mai ales dimineața, în sudul Olteniei și al Munteniei.

**Observaţie:** *de ieri dimineața, de la ora 06.00, au fost în vigoare 2 atenționări cod galben pentru fenomene meteorologice periculoase imediate, emise de SRPV Craiova și CNPM București pentru Muntenia.*

**La Bucureşti,** vremea a rămas deosebit de rece, geroasă dimineața și noaptea. Cerul a fost mai mult senin ziua și variabil noaptea. Vântul a suflat slab și moderat. Temperatura maximă a fost de 0 grade la Afumați și Băneasa și de -1 grad la Filaret. La ora 06.00 se înregistrau -10 grade la Băneasa, -9 grade la Filaret și -8 grade la Afumați.

**3. Prognoza meteorologică în intervalul 02.12.2018, ora 08.00 –03.12.2018, ora 08.00**

**În ţară, vremea va fi geroasă, local, dimineața și noaptea,** dar ziua se va încălzi față de intervalul precedent, iar în regiunile vestice temperaturile maxime vor deveni normale pentru această dată. Cerul va fi variabil și local, mai ales în prima parte a zilei și noaptea, se va semnala ceață sau nebulozitate joasă stratiformă. Spre sfârșitul intervalului în extremitatea de vest a țării vor fi condiții pentru ploi slabe care izolat vor putea determina formarea poleiului. Vântul va sufla slab și moderat, cu unele intensificări pe crestele montane. Temperaturile maxime vor fi cuprinse, în general, între -4 și 7 grade, cu cele mai scăzute valori în zonele cu ceață persistentă, iar cele minime între -12 și 5 grade, ușor mai coborâte în depresiunile din estul Transilvaniei, spre -14 grade.

**La Bucureşti, vremea** se va încălzi ușor, dar **va rămâne deosebit de rece.** Cerul va fi variabil, posibil cu ceață sau nebulozitate joasă stratiformă mai ales dimineața și noaptea. Vântul va sufla în general slab. Temperatura maximă va fi de 1...2 grade, iar cea minimă se va situa în jurul valorii de -7 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Satu Mare** informează telefonic că în data de 01.12.2018 s-a produs un incendiu la punctul de colectare a deșeurilor aparținând S.C. Ferometal S.R.L. din localitatea Botiz ca urmare a lucrului cu foc deschis care a scăpat de sub control. Se va reveni cu informații.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE